**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.08.2020, ora 08.00 – 09.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 09.08.2020, ora 07.00**

**RÂURI**

Debitele au fost, în general, staţionare, exceptând râurile din bazinele hidrografice, Vișeu, Iza, Tur, Someș, Crișuri, Mureș, Bega, Timiș, Bârzava, bazinul superior și mijlociu al Jiului și cursul superior al Prutului unde au fost în scădere.

Scurgeri importante pe versanţi, torenţi, pâraie, viituri rapide şi creşteri izolate de niveluri şi debite s-au produs pe unele râuri mici din zonele de deal și munte, din sud – vestul, vestul și nordul țării, datorită precipitațiilor sub formă de aversă şi cu caracter torenţial, mai însemnate cantitativ, căzute în interval.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Arieș, Jiu, Cibin, Lotru, Olteţ, pe cursul superior al Trotuşului, cursul inferior al Begăi și pe cursul Prutului aval Rădăuţi Prut și mai mici (10-30% din normalele lunare) pe râurile din bazinele Bârlad, Rm. Sărat și Jijia.

 În interval au fost emise opt **ATENȚIONĂRI HIDROLOGICE** pentru fenomene imediate

 Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exeptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, bazinele superioare și mijlocii ale Jiului și Oltului unde vor fi în scădere.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite pe unele râuri mici din zonele de deal și munte, din vestul și sud – vestul țării, datorită precipitațiilor sub formă de aversă şi cu caracter torenţial, mai însemnate cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 08.08 – 09.08.2020 a fost în creștere, având valoarea de 4100 m3/s, sub media multianuală a lunii august (4300 m3/s).

În aval de Porţile de Fier debitele au fost în creștere pe sectorul Gruia – Bechet și în scădere pe sectorul Corabia – Tulcea.

Debitul la intrarea în ţară (secţiunea Baziaş) va fi în creștere (4700 m3/s).

În aval de Porţile de Fier debitele vor fi în creștere pe sectorul Gruia – Zimnicea și în scădere pe sectorul Giurgiu – Tulcea.

**2.** **Situația meteorologică în intervalul 08.08.2020, ora 09.00 – 09.08.2020, ora 06.00**

**ÎN ŢARĂ**

Vremea a fost călduroasă, local caniculară după-amiaza în regiunile sudice și estice. Cerul a fost variabil, cu înnorări temporar accentuate mai ales după-amiaza și seara, când local în sud-vest și pe arii restrânse în rest au fost averse și descărcări electrice. Conform datelor colectate de la stațiile meteorologice și hidrologice, s-a consemnat grindină pe raza Mehedinți, Dolj, Maramureș și Suceava, iar din surse externe și în județul Argeș. Ploile au avut și caracter torențial, astfel în intervale scurte de timp, cantitățile de apă au depășit izolat 25 l/mp (până la 30 l/mp în județul Maramureș). Vântul a suflat slab și moderat, temporar cu intensificări în cursul zilei în sud și sud-est, cu viteze ce la rafală s-au situat în jurul a 50 km/h, dar și în timpul ploilor, chiar și cu aspect de vijelie (confirmate fiind cele de la Drobeta Turnu Severin, Calafat și Giurgiu). Temperaturile maxime s-au încadrat între 28 de grade la Joseni, Întorsura Buzăului și Mangalia și 38 de grade la Hârșova și Giurgiu, iar la ora 06 valorile termice erau cuprinse între 10 grade la Joseni și 26 de grade la Mangalia. Indicele temperatură-umezeală (ITU) a atins și depășit pragul critic de 80 de unități cea mai mare parte a Munteniei, local în Dobrogea, Oltenia, sudul și centrul Moldovei și izolat în Banat și Crișana. OBSERVAȚII - De ieri dimineață, de la ora 06.00, au fost în vigoare 39 de mesaje de alertă pentru fenomene meteorologice periculoase imediate, din care 4 avertizări cod portocaliu și 35 atenționări cod galben, emise precum urmează: - SRPV Craiova: 2 avertizări cod portocaliu și 14 atenționări cod galben; - SRPV Timișoara: 2 avertizări cod portocaliu și 6 atenționări cod galben; - SRPV Bacău: 8 atenționări cod galben; - SRPV Cluj-Napoca: 3 atenționări cod galben; - CNPM București, pentru Muntenia: 2 atenționări cod galben și o atenționare cod galben pentru SRPV Timișoara; - SRPV Constanța: o atenționare cod galben.

**LA BUCUREŞTI**

Vremea s-a menținut caniculară, cu o temperatură maximă de 35 de grade la Băneasa, 36 de grade la Afumați și 37 de grade la Filaret, iar indicele temperatură-umezeală (ITU) a depășit pragul critic de 80 de unități al disconfortului termic. Cerul a fost variabil, cu unele înnorări în prima parte a nopții, când trecător a plouat slab. Vântul a suflat slab și moderat, cu intensificări temporare ziua, când la rafală s-au atins viteze de până la 50 km/h. La ora 06.00, se înregistrau 24 de grade la Afumați și 25 de grade la Filaret și Băneasa.

**3. Prognoza meteorologică în intervalul 09.08.2020, ora 09.00 – 10.08.2020, ora 09.00**

**ÎN ŢARĂ**

Vremea va fi călduroasă în majoritatea regiunilor, caniculară pe arii restrânse, în Lunca Dunării. Cerul va fi variabil, cu înnorări temporar accentuate averse și descărcări electrice, în a doua parte a zilei și la începutul nopții, pe arii restrânse în Banat, Crișana și nordul Olteniei și doar izolat în rest, cu o probabilitate mai mare în zonele montane, iar spre sfârșitul intervalului și în nord-est. Ploile vor avea și caracter torențial, iar izolat se pot înregistra cantități de apă însemnate și căderi de grindină. Vântul va sufla slab și moderat, cu intensificări temporare ziua, local în est și sud-est, dar de scurtă durată și în timpul ploilor. Temperaturile maxime se vor încadra între 27 și 35 de grade, iar cele minime între 10 grade în depresiunile Carpaților Orientali și 24 de grade pe litoral. Indicele temperatură-umezeală (ITU) va atinge pragul critic de 80 de unități, pe suprafețe mici, în regiunile vestice și sud-vestice.

**LA BUCUREŞTI**

Deși valorile termice vor fi ușor mai scăzute decât în intervalul precedent, vremea se va menține călduroasă. Cerul va fi variabil, iar vântul va sufla slab și moderat, temporar cu unele intensificări ziua. Temperatura maximă va fi de 33...34 de grade, iar cea minimă de 18...21 de grade.

1. ***CALITATEA APELOR***

Nu s-au inregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au inregistrat evenimente deosebite.

1. **În domeniul solului și vegetației**

***I.G.S.U.*** revine telefonic cu informații despre incendiul produs la data de 06.08.2020, la groapa de gunoi a municipiului Sighișoara, jud Mureș, menționând faptul că în data de 08.08.2020 acesta se manifestă în continuare în mai multe focare și cu degajare mare de fum în atmosferă. ISU MS intervine cu 4 autospeciale de stingere, 1 motopompă și SVSU Sighișoara.

***A.P.M. Ilfov*** informează telefonic despre producerea, la 08.08.2020, ora 17.05, unei explozii urmată de incendiu, pe raza localității Popești-Leordeni, str. Astrelor nr 15, jud. Ilfov. Acționează 4 autospeciale, Salvatorii și descarcerare. La ora 17.15 incendiul a fost lichidat.

***I.G.S.U.*** informeaza telefonic despre producerea, la data de 08.08.2020, la ora 11:53, unui incendiu de vegetatie pe cca 20.000 mp pe raza localității Dărăști, județul Ilfov. ISU BIF a intervenit cu 5 autospeciale, iar la ora 13:55 incendiul a fost lichidat.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**